钦定古今图书集成/方舆汇编/职方典/第1161卷 > 《修建孔子庙记》李东阳
## 钦定古今图书集成/方舆汇编/职方典/第1161卷 > 《修建孔子庙记》李东阳

郧阳儒学孔子庙，盖因郧县之旧，弘治六年所建。郧
本襄阳属地，成化十三年，都御史原公抚荆襄，以其
民多流聚，因籍而居，始请拓郧县城及襄阳、汉中土
地为七县，置府及学，而庙未改作。至弘治十四年，都
御史王鉴之抚其地，瞻顾之馀，愓然曰：“是何以妥神
灵而示令仪也？顾政令未孚，财力未裕，稍宽俟之。”越
二年，官有赢蓄，民有馀财，庶不顿于民。乃上其事，下
知府胡君伦，为殿九间，深加其二，广三倍之。栋梁耸
峻，轮奂煇煌，帘陛轩级，层起叠见，渊乎神明之居。入
而观，像貌温厉，配位庄严，申申訚訚，各极其致，俨然
圣贤之容。左右而观，庑舍环列，制杀而数有加，冠裳
佩黻，若侍坐而拱立者。先儒哲士之“遗风，恍乎若未
泯也。为戟门，为棂星，宰牲之厨，藏器之库，而金石干
翟笾豆洗罍之器，旧所未具者，则制于南都；乐舞之
仪；节度之数，旧所未习者，则学于襄阳庙之所。有事
者备矣。”予闻而叹曰：“孔子之道，在天下则天下祀之，
在万世则万世祀之。非徒尊其道，将为依归视法，以
求进其道也。故宫室以为居，粢盛醴币以为仪，钟鼓
玉帛升降旋折以为文者，皆神而事之，庶几其神恒
在于上下左右也。”数者一不备，则于祭有缺，而于道
茫乎无所入也。故能备而后能祭，能祭而后能学。古
之学必祭先圣先师，孔子之道兼之者也。庙之在天
下者，乌可阙哉？虽然，圣人远矣，道之可求者在乎《六
经》，而散见于日用之间，苟不尽其实，徒于文焉求之，
则所谓经者，亦糟粕耳，况于土木之间乎？《书》曰：“惟食
丧祭。”祭固教之所有事也。且道之在天下，无远近之
间。郧虽僻地，而群分类聚，大抵皆天下之民，则学之
政固不可缺，而祭之义又不可以不备，如兹庙是矣。
王公举进士，初提学南畿，兴学立教，乃其所志，修废
举坠，具有成绩。而其于学舍，修饬尢谨，盖庙其重且
大者也。教授林典辈走使京师，请记成事，以俟来者。
是为记。